Ehdotus Europaan parlamentin ja neuvoston direktiiviksi tiettyjen yhteisössä liikkuuvien tieliikenteen ajoneuvojen suurimmista kansallisessa ja kansainvälisessä liikenteessä sallituista mitoista ja suurimmista kansainvälisessä liikenteessä sallituista painoista annetun neuvoston direktiivin 96/53/EY muuttamisesta (komission esittämä) /* KOM/2000/0137 lopull. - COD 2000/0060 */



Virallinen lehti nro C 274 E , 26/09/2000 s. 0032 - 0033



Ehdotus EUROOPAN PARLAMENTIN JA NEUVOSTON DIREKTIIVIKSI tiettyjen yhteisössä liikkuvien tieliikenteen ajoneuvojen suurimmista kansallisessa ja kansainvälisessä liikenteessä sallituista mitoista ja suurimmista kansainvälisessä liikenteessä sallituista painoista annetun neuvoston direktiivin 96/53/EY muuttamisesta (komission esittämä) PERUSTELUT A. YLEISTÄ 1. Johdanto Liikenneneuvosto tarkasteli 28 päivänä syyskuuta 1995 komission ehdotusta neuvoston direktiiviksi yhteisössä liikkuvien yli 3,5 tonnia painavien tieliikenteen ajoneuvojen suurimmista sallituista painoista ja mitoista. Kyseisen ehdotuksen direktiiviksi [1] mukaan olisi muun muassa vahvistettu koko Euroopan yhteisön osalta kaikkien jäykkien moottoriajoneuvojen yhdenmukaiseksi suurimmaksi sallituksi pituudeksi 12 metriä. [1] EYVL C 38, 8.2.1994, s. 3. Useat jäsenvaltiot kuitenkin halusivat sallia jäykkien linja-autojen suurimmaksi sallituksi pituudeksi 15 metriä. Siten kumpikaan linja-autojen suurinta sallittua pituutta koskeva vaihtoehto, 12 metriä tai 15 metriä, ei saanut enemmistön kannatusta. Sittemmin neuvosto hyväksyi osia ehdotuksesta neuvoston direktiivillä 96/53/EY [2]. Kyseisellä direktiivillä ei rajoiteta linja-autojen pituutta, vaan varmistetaan ainoastaan, että enintään 12 metrin pituiset jäykät linja-autot ja enintään 18 metrin pituiset nivellinja-autot saavat liikkua vapaasti koko yhteisön alueella useampia maita käsittävillä matkoilla. [2] EYVL L 235, 17.9.1996, s. 59. Koska tämä merkitsi sitä, että eri maiden kansallisessa liikenteessä sallitut enimmäispituudet vaihtelisivat edelleen suuresti, katsottiin tarpeelliseksi selvittää perusteellisemmin ongelmia, joita aiheutuisi, jos jäykkien linja-autojen suurin sallittu pituus määrättäisiin koko Euroopan unionin alueella suuremmaksi kuin 12 metriä. Niinpä komissio laati neuvoston pyynnöstä kertomuksen pituudeltaan enintään 15 metrin linja-autojen käytöstä [3]. Kertomuksessa tarkastellaan kaikkia näkökohtia, jotka liittyvät yli 12 metriä pitkien kaupunki- ja lähiliikennelinja-autojen ja kaukoliikennelinja-autojen käyttöön. Lisäksi siinä esitellään asiaan liittyvä voimassa oleva lainsäädäntö. [3] Asiakirja KOM(97)499 lopullinen, 27.5.1998. Edellä mainitun kertomuksen pohjalta liikenneneuvosto kehotti kokouksessaan 29 päivänä maaliskuuta 1999 komissiota tekemään ehdotuksen direktiivin 96/53/EY muuttamiseksi siten, että nivelettömien linja-autojen suurimmat sallitut mitat sekä niihin liittyvät tietyt erityispiirteet yhdenmukaistetaan sekä kansallisessa että kansainvälisessä liikenteessä. 2. Avainkohdat 2.1 Määritelmät Direktiivin tekstissä käytetään kauttaaltaan käsitettä "linja-auto" direktiivin 96/53/EY 2 artiklassa esitetyn määritelmän mukaisesti. Koska kaukoliikenteessä käytettävää linja-autoa voidaan pitää muotona linja-autosta, jossa ei sallita seisovia matkustajia, direktiiviä varten ei ole tarpeen erottaa kaupunki- ja lähiliikenteessä ja kaukoliikenteessä liikennöiviä linja-autoja toisistaan. 2.2 Nykytilanne Nykyisin kaikkien tavaraliikenteessä käytettävien ajoneuvojen ja ajoneuvoyhdistelmien suurin sallittu pituus määrätään yhteisön laajuisesti direktiivillä 96/53/EY. Linja-autojen osalta määrätään ainoastaan sellainen suurin sallittu pituus, joka takaa vapaan liikkumisen useampia maita käsittävillä matkoilla. Direktiivillä varmistetaan siis vain, että enintään 12 metrin pituiset jäykät linja-autot ja enintään 18 metrin pituiset nivellinja-autot voivat liikkua vapaasti useampia maita käsittävillä matkoilla. Näin ollen paikalliseen linja-autoliikenteeseen sovellettava kansallinen lainsäädäntö vaihtelee suuresti eri maissa, joissa se on laadittu eri tavoin ja itsenäisesti. Lisäksi yli 12 metriä pitkien jäykkien linja-autojen vapaa liikkuminen ei nykytilanteessa ole taattu koko yhteisön alueella, vaikka näitä linja-autoja on nykyisin paljon käytössä useissa jäsenvaltioissa. 2.3 Turvallisuuteen ja ohjattavuuten liittyvät näkökohdat Ajoneuvon matkustajien turvallisuuden osalta ei ole todisteita siitä, ettei enintään 15 metrin pituinen jäykkä linja-auto olisi yhtä turvallinen kuin vastaava 12 metriä pitkä linja-auto. Tietyissä toimintaympäristöissä se on todennäköisesti turvallisempi kuin 18 metrin pituinen nivellinja-auto. Linja-autojen yleiset turvallisuutta koskevat vaatimukset (jarrujen, valojen, päästöjen, korirakenteen jne. osalta) on otettu huomioon joko jo voimassa olevassa yhteisön lainsäädännössä tai ehdotuksessa direktiiviksi matkustajien kuljetuksessa käytettäviä, kuljettajan istuimen lisäksi enemmän kuin kahdeksan istuinta käsittäviä ajoneuvoja koskevista erityis- säännöksistä [4]. Tämä lainsäädäntö kuuluu kokonaisuudessaan puite- direktiivin 70/156/ETY [5], sellaisena kuin se on viimeksi muutettuna direktiivillä 98/91/EY [6], soveltamisalaan. [4] EYVL C 17, 20.1.1998, s. 1. [5] EYVL L 42, 23.2.1970, s. 1. [6] EYVL L 11, 16.1.1999, s. 25. Sekä direktiivissä 96/53/EY että ajoneuvojen massaa ja mittoja koskevassa neuvoston direktiivissä 97/27/EY [7] edellytetään, että kaikkien ajoneuvojen on pystyttävä kääntymään ympyräalueessa, jonka ulompi säde on 12,50 metriä ja sisempi säde 5,30 metriä. Koska tätä ympyräalueessa kääntymistä koskevaa vaatimusta sovelletaan jäykkien linja-autojen lisäksi enintään 18 metrin pituisiin nivellinja-autoihin ja enintään 18,75 metrin pituisiin kuorma-auton ja perävaunun yhdistelmiin, komissio katsoo, ettei ole perusteita tiukemmille lisäsäännöille, jotka koskisivat yksinomaan yli 12 metrin pituisia jäykkiä linja-autoja. Komissio myöntää, että kyseisten linja-autojen ohjattavuus kaupunkien keskustoissa ei ole useinkaan erityisen hyvä, mutta huomauttaa, että asiasta vastaavat paikallisviranomaiset voivat milloin tahansa rajoittaa ajoneuvojen suurinta sallittua pituutta joillakin tietyillä teillä. [7] EYVL L 233, 25.8.1997, s. 1. Erityistä huomiota olisi kiinnitettävä ongelmiin, jotka koskevat jalankulkijoiden ja vaaralle alttiina olevien tienkäyttäjien turvallisuutta liikenteessä, jossa liikkuu yli 12 metriä pitkiä jäykkiä linja-autoja. Komissio myöntää, että monella 15 metriä pitkällä jäykällä linja-automallilla sivuttaissiirtymä auton kääntyessä [8] on suurempi kuin 12 metrin pituisilla jäykillä linja-autoilla ja 18 metrin pituisilla nivellinja-autoilla vastaavassa tilanteessa. [8] Ajajan ohjausliikkeistä riippuu, koskeeko sivuttaissiirtymä ajoneuvon etu- vai takaosaa. Komissio toteaa, että edellä kuvatun ympyräalueessa kääntymistä koskevan vaatimuksen lisäksi direktiivissä 97/27/EY säädetään suurimmasta linja-autoille sallittavasta sivuttaissiirtymästä. Kaikkien linja-autojen on pituudesta riippumatta täytettävä kyseisessä direktiivissä mainitut vaatimukset, jotta ne voivat saada tyyppihyväksynnän. Ottaen huomioon, että kyseistä direktiiviä on sovellettava kaikkiin uusiin linja-autoihin sen jälkeen, kun koko ajoneuvoa koskeva tyyppihyväksyntäjärjestelmä on otettu käyttöön linja-autojen osalta, sekä ottaen huomioon ongelmat, jotka liittyvät vaaralle alttiina olevien tienkäyttäjien turvallisuuteen, komissio ehdottaa direktiivin 96/53/EY muuttamista siten, että siinä säädetään direktiivin 97/27/EY säännöksiä vastaavista linja-autojen sivuttaissiirtymää koskevista vaatimuksista. Näin varmistetaan, että 15 metrin pituisilla jäykillä linja-autoilla päästään vastaavaan ajosuoritukseen, kuin mihin nivellinja-autoilla jo nyt on mahdollisuus jäsenvaltioissa. Toisaalta komissio pelkää linja-autojen jatkuvan pitenemisen johtaa siihen, etteivät uudet mallit enää ole direktiivissä säädettyjen painorajojen mukaisia. Vaikka jäsenvaltiot voivatkin kansallisella tasolla määrätä direktiivissä säädettyjä korkeammat painorajat, on selvää, että jos jotkin jäsenvaltiot sallivat sellaisia ajoneuvomalleja, jotka eivät kaikilta osin täytä lainsäädännön vaatimuksia muissa jäsenvaltioissa, kabotaasi-liikenne häiriintyy pahoin. Komissio huomauttaa lisäksi, että toisin kuin maanteiden tavaraliikenteen osalta viranomaiset eivät erityisemmin valvo kuormitettujen linja-autojen painoa useita maita käsittävillä matkoilla, sillä matkustajien ja heidän matkatavaroidensa poistaminen liian raskaasti lastatusta linja-autosta sen painon vähentämiseksi on käytännössä ongelmallista. Komissio katsoo, että paras tapa välttää ongelmia on kieltää sellaisten linja-autojen liikkuminen, jotka mallinsa perusteella voivat poiketa jyrkästi vaatimuksista suurimman sallitun kokonaispainon ja suurimman sallitun akselipainon osalta. Sen vuoksi ehdotuksessa direktiiviksi edellytetään, että yli 12 metriä pitkissä linja-autoissa on vähintään kolme akselia, millä varmistetaan, etteivät kyseiset ajoneuvot vaurioita tieinfrastruktuuria. Kaksiakselisten linja-autojen enimmäispituudeksi määrätään 12 metriä. 2.4 Suksilaatikot Yksi linja-autojen mittoihin liittyvä tilanne, jossa sovelletaan erilaisia kansallisia sääntöjä, on suksilaatikkojen käyttö. Suksilaatikko on noin yhden metrin syvyinen linja-auton korkuinen ja levyinen irrotettava laatikko, joka kiinnitetään linja-auton taakse, jotta saadaan lisää tilaa matkatavaroille. Suksilaatikoita käytettiin nimensä mukaisesti alun perin suksien kuljetukseen, mutta nykyään niitä käytetään usein matkatavaroiden kuljetukseen. Koska suksilaatikon kiinnittäminen linja-autoihin, jonka pituus on enintään 13,75 m, on yleinen käytäntö, komissio katsoo, että olisi epärealistista kieltää suksilaatikkojen käyttö. Jos kuitenkin suksilaatikot sallittaisiin 15 metrin pituisissa linja-autoissa, olisi ajoneuvon todellinen pituus selvästi yli 15 metriä. Komission mielestä asia on ratkaistava yhteisön tasolla. Tämän vuoksi suksilaatikot ovat ehdotuksen mukaan sallittuja koko Euroopan unionin alueella edellyttäen, että linja-auton ja suksilaatikon yhteenlaskettu pituus on enintään 15 metriä. 2.5 Perävaunut Perävaunua vetäviin linja-autoihin nykyisin sovellettavan lainsäädännön tilanne on epäselvä. Direktiivissä 96/53/EY linja-auto määritellään moottoriajoneuvojen alaluokaksi. Lisäksi siinä määritellään perävaunuyhdistelmä moottoriajoneuvoksi ja siihen kytketyksi perävaunuksi (ja määrätään perävaunuyhdistelmän suurin sallittu pituus). Siten voidaan sanoa, että linja-auto ja perävaunu yhdessä muodostavat perävaunuyhdistelmän. Toisaalta on kuitenkin yleisesti hyväksyttyä, että käsitettä "perävaunuyhdistelmä" käytetään yksinomaan tavarankuljetukseen tarkoitetuista ajoneuvoyhdistelmistä. Jotta tilanne olisi koko unionissa mahdollisimman selkeä, ehdotukseen on sisällytetty nimenomaisesti linja-auton ja perävaunun yhdistelmää koskeva suurin sallittu pituus, 18,75 metriä. Se on sama kuin kuorma-auton ja perävaunun yhdistelmän suurin sallittu pituus koko yhteisössä. 3. Lainsäädäntöön liittyvät tarpeet Eri jäsenvaltioissa sovelletaan jäykkien linja-autojen suurimman sallitun pituuden osalta erilaisia sääntöjä, mikä rajoittaa vapautta tarjota liikennepalveluja koko yhteisön alueella ja haittaa turvallisuutta koskevien vähimmäisvaatimusten määrittämistä yhteisön tasolla. Lainsäädännön yhdenmukaistaminen Euroopan tasolla on suotavaa, jotta kaikki yhteisön turvallisuusvaatimusten mukaiset jäykät linja-autot voisivat liikkua vapaasti, mikä edistäisi liikennepalvelujen vapaata tarjontaa ja turvaisi yhtenäismarkkinoiden asianmukaisen toiminnan. Ajoneuvojen suurimman sallitun pituuden yhdenmukaistaminen ei ole tärkeää vain kansainvälisellä vaan myös kansallisesti, sillä mittojen yhdenmukaistaminen koko yhteisön alueella poistaa jäsenvaltioihin kohdistuvan paineen suurentaa jatkuvasti kansallisella tasolla sallittuja mittoja vain sen johdosta, miten naapurimaissa toimitaan. Lisäksi komissio toteaa, että myös suksilaatikot ja perävaunut olisi otettava huomioon määrättäessä jäykkien linja-autojen suurinta sallittua pituutta. Lopuksi on paikallaan todeta, että neuvosto on toivonut tätä asiaa koskevan lainsäädännön antamista. B. PERUSTEET YHTEISÖN TASON TOIMINNALLE 1. Toissijaisuus (a) Mitkä ovat suunnitellun toimen tavoitteet yhteisön velvoitteiden kannalta- Yhteisön rajattomien sisämarkkinoiden muodostaminen on synnyttänyt tarpeen yhdenmukaistaa ajoneuvojen mittoja koskevat säännöt. Vaikka tätä koskeva säädös, direktiivi 96/53/EY, onkin olemassa, sillä ei kuitenkaan saavuteta jäykkien linja-autojen suurimman sallitun pituuden osalta täydellistä yhdenmukaisuutta koko yhteisössä. Yhdenmukaisilla säännöillä yhtäläistetään turvallisuutta ja kilpailua koskevat olosuhteet linja-autoliikenteen alalla ja varmistetaan, ettei kabotaasi-liikenteelle ole kansallisia esteitä. (b) Kuuluuko suunniteltu toimi yhteisön yksinomaiseen toimivaltaan vai yhteisön ja jäsenvaltioiden jaettuun toimivaltaan- Toimi kuuluu jaettuun toimivaltaan (EY:n perustamissopimuksen 71 artiklan 1 kohdan a, c ja d alakohta). (c) Missä laajuudessa ongelma koskee yhteisöä (esimerkiksi montako jäsenvaltiota se koskee ja minkälaisia ratkaisuja on tähän mennessä sovellettu)- Jäykkien linja-autojen suurinta sallittua pituutta koskeva kansallinen lainsäädäntö vaihtelee huomattavasti. Nämä vaihtelut haittaavat suuresti matkustajaliikennettä koskevien ehtojen yhdenmukaistamista varsinkin, kun rajatarkastusten poistaminen on entisestään vähentänyt valvontamahdollisuuksia. Sen vuoksi johdonmukainen ratkaisu on yhtäläistää nämä ehdot yhdenmukaistamalla säännöt koko yhteisön alueella. Neuvosto on tiedostanut ongelman ja esittänyt, että olisi annettava asiaa koskeva lainsäädäntö. (d) Mikä on paras ratkaisu, kun otetaan huomioon komission ja jäsenvaltioiden voimavarat. Paras ratkaisu olisi määrätä jäykkien linja-autojen suurimmaksi sallituksi pituudeksi 15 metriä (jota ei saa ylittää suksilaatikolla) yhdenmukaisesti koko yhteisön alueella ja varmistaa samalla, että 15 metrin pituisten linja-autojen liikenneominaisuudet ovat vähintään yhtä hyvät kuin linja-autoilla, joiden liikkuminen vapaasti on nyt sallittua. (e) Mikä on suunnitellun yhteisön toimenpiteen tuoma arvonlisä ja mitkä olisivat kustannukset, jos toimenpidettä ei toteuteta- Ehdotetulla toimenpiteellä on kolmenlaisia myönteisiä vaikutuksia. Ensinnäkin se parantaa kabotaasi-liikenteen harjoittamisen mahdollisuuksia poistamalla kilpailun vääristymiä, minkä seurauksena matkustajaliikenteen kustannukset alenevat. Tämä lisää halukkuutta julkisten liikennevälineiden käyttöön. Toiseksi, linja-autojen suurimman sallitun pituuden kasvattaminen merkitsee joissakin jäsenvaltioissa sitä, että nykyisen matkustajamäärän kuljettamiseen tarvitaan vähemmän linja-autoja. Tuloksena on ajomatkojen väheneminen, mikä on myönteistä sekä ympäristön kannalta että taloudellisesti. Kolmanneksi, linja-autojen ohjattavuutta koskevat vaatimukset varmistavat, että niiden turvallisuus vaaralle alttiina olevien tienkäyttäjien kannalta on yhdenmukainen koko yhteisössä. (f) Mitä toimintamuotoja yhteisö voi käyttää (suositukset, rahoitustuki, sääntely, vastavuoroinen tunnustaminen jne.)- Asiasta ehdotetaan annettavaksi direktiivi tämän alan aikaisemman lainsäädäntökäytännön mukaisesti. Rahoitustuki tai vastavuoroinen tunnustaminen eivät ole sopivia toimenpidemuotoja pyrittäessä yhdenmukaistamaan normeja yhteisön tasolla. (g) Tarvitaanko yhtenäiset säännöt vai riittääkö, että direktiivissä asetetaan yleiset tavoitteet ja jäsenvaltiot päättävät toimenpiteistä niiden saavuttamiseksi- Riittää, että annetaan seikkaperäisesti laadittu direktiivi, jonka jäsenvaltiot panevat täytäntöön. C. EHDOTUKSEN SOVELTAMISALA Yhteisön rajattomien sisämarkkinoiden muodostaminen on luonut tarpeen antaa tieliikenteen ajoneuvojen painoja ja mittoja koskevat koko yhteisön kattavat säännöt, joita sovelletaan kaikessa kansallisessa liikenteessä. Tämä on osittain hoidettu direktiivillä 96/53/EY. Sillä ei kuitenkaan yhdenmukaistettu jäykkien linja-autojen suurinta sallittua pituutta koskevia sääntöjä. Tämän ehdotuksen tarkoituksena on direktiivin muuttaminen niin, että tämä seikka otetaan siinä huomioon. Jäykkien linja-autojen suurinta sallittua pituutta koskeva kansallinen lainsäädäntö vaihtelee huomattavasti. Nämä vaihtelut haittaavat suuresti matkustajaliikennettä koskevien ehtojen yhdenmukaistamista varsinkin, kun rajatarkastusten poistaminen on entisestään vähentänyt valvontamahdollisuuksia. Johdonmukainen ratkaisu on sen vuoksi yhtäläistää nämä ehdot yhdenmukaistamalla säännöt koko yhteisön alueella. Tämän vuoksi ehdotetaan voimassa olevan direktiivin muuttamista siten, että sitä voidaan soveltaa myös sekä kansallisessa että kansainvälisessä liikenteessä liikkuvien jäykkien linja-autojen suurimpaan sallittuun pituuteen ja että täksi pituudeksi määrätään 15 metriä (joka on ehdoton enimmäispituus). Samalla todetaan, että suurinta sallittua pituutta määrättäessä olisi myös otettava huomioon jäykkiin linja-autoihin kiinnitettävät suksilaatikot. Ehdotuksen mukaan suksilaatikon osuus sisältyy ajoneuvon suurimpaan sallittuun pituuteen siten, että ajoneuvon ja suksilaatikon yhdistelmän pituus saa olla enintään 15 metriä. Ehdotuksen mukaan yli 12 metrin pituisissa linja-autoissa on oltava vähintään kolme akselia, jotta ne olisivat painorajoitusten mukaisia eivätkä vaurioittaisi teitä. Vaaralle alttiiden tienkäyttäjien turvallisuuden varmistamiseksi ja tieinfrastruktuuriin liittyvien ongelmien minimoimiseksi ehdotuksessa säädetään linja-auton kääntyessä syntyvää sivuttaissiirtymän enimmäismäärää koskevista vaatimuksista. Lisäksi on selkeytettävä tilannetta linja-auton ja perävaunun yhdistelmien osalta. Ehdotuksen mukaan linja-auton ja perävaunun yhdistelmien suurin sallittu pituus on yksiselitteisesti 18,75 metriä. Tämä on sama kuin suurin kuorma-auton ja perävaunun yhdistelmille sallittu pituus. Ehdotetulla toimenpiteellä on kolmenlaisia myönteisiä vaikutuksia. Ensinnäkin se parantaa kabotaasi-liikenteen mahdollisuuksia poistamalla kilpailun vääristymiä ja vähentää tämän seurauksena matkustajaliikenteen kustannuksia. Toiseksi, linja-autojen suurimman sallitun pituuden kasvattaminen merkitsee joissakin jäsenvaltioissa sitä, että nykyisen matkustajamäärän kuljettamiseen tarvitaan vähemmän linja-autoja. Tuloksena on ajomatkojen väheneminen, mikä parantaa julkisen liikenteen kustannustehokkuutta. Samalla halukkuus julkisten liikennevälineiden käyttöön kasvaa. Ehdotuksella on siis myönteisiä vaikutuksia sekä ympäristön kannalta että taloudellisesti. Kolmanneksi, antamalla linja-autojen ohjattavuutta koskevia vaatimuksia varmistetaan, että niiden turvallisuus vaaralle alttiina olevien tienkäyttäjien kannalta on yhdenmukainen koko yhteisössä. D. EHDOTUKSEN SISÄLTÖ Direktiivin 1 artiklassa säädetään direktiivin 96/53/EY muuttamisesta seuraavasti: - 1 alakohdassa laajennetaan direktiivin 96/53/EY soveltamisalaa siten, että siihen kuuluu myös kansallisessa liikenteessä käytettävien linja-autojen suurin sallittu pituus. - 2 alakohdassa kielletään direktiivissä säädettyä suurinta sallittua pituutta pidempien linja-autojen käyttö liikenteessä. - 3 alakohdassa vahvistetaan kohtuullisen pituinen siirtymäkausi, jonka aikana tähän mennessä rekisteröidyt linja-autot, jotka eivät ole direktiivin uusien vaatimusten mukaisia, voivat liikennöidä asianomaisessa maassa. - 4 ja 5 alakohdassa muutetaan direktiivin liite I niin, että siinä säädetään jäykkien linja-autojen, joissa on enemmän kuin kaksi akselia, suurimmaksi sallituksi pituudeksi 15 metriä. Muiden jäykkien ajoneuvojen osalta suurin sallittu pituus on edelleen 12 metriä. - 6 alakohdassa edellytetään, että linja-auton ja siihen kiinnitetyn suksilaatikon yhteenlaskettu pituus on enintään 15 metriä ja että linja-auton kääntyessä aiheutuva sivuttaissiirtymä ei saa ylittää tiettyä enimmäisrajaa. Direktiivin 2 artiklassa säädetään muutosten voimaantulopäivästä. 2000/0060 (COD) Ehdotus EUROOPAN PARLAMENTIN JA NEUVOSTON DIREKTIIVIKSI tiettyjen yhteisössä liikkuvien tieliikenteen ajoneuvojen suurimmista kansallisessa ja kansainvälisessä liikenteessä sallituista mitoista ja suurimmista kansainvälisessä liikenteessä sallituista painoista annetun neuvoston direktiivin 96/53/EY muuttamisesta EUROOPAN PARLAMENTTI JA EUROOPAN UNIONIN NEUVOSTO, jotka ottavat huomioon Euroopan yhteisön perustamissopimuksen ja erityisesti sen 71 artiklan, ottavat huomioon komission ehdotuksen [9], [9] EYVL C ottavat huomioon talous- ja sosiaalikomitean lausunnon [10], [10] EYVL C ottavat huomioon alueiden komitean lausunnon [11], [11] EYVL C noudattavat perustamissopimuksen 251 artiklassa säädettyä menettelyä [12], [12] EYVL C sekä katsovat seuraavaa: (1) Neuvoston direktiivillä 96/53/EY [13] vahvistetaan yhteisen liikennepolitiikan puitteissa tavaroita kuljettavien ajoneuvojen yhdenmukaistetut suurimmat sallitut mitat. [13] EYVL L 235, 17.9.1996, s. 59. (2) On tarpeen yhdenmukaistaa suurimmat sallitut mitat matkustajia kuljettavien tieliikenteen ajoneuvojen osalta. Jäsenvaltioissa voimassa olevat erilaiset matkustajaliikenteen ajoneuvojen mittoja koskevat vaatimukset saattavat vaikuttaa haitallisesti kilpailuedellytyksiin ja muodostaa esteen jäsenvaltioiden väliselle liikenteelle. (3) Perustamissopimuksen 5 artiklassa esitetyn toissijaisuusperiaatteen ja suhteellisuusperiaatteen mukaisesti jäsenvaltiot eivät voi riittävällä tavalla toteuttaa matkustajia kuljettavien tieliikenteen ajoneuvojen enimmäismittojen yhden- mukaistamista, joka voidaan toteuttaa paremmin yhteisön tasolla. Tämä direktiivi rajoittuu vähimpään tämän tavoitteen toteuttamiseksi tarpeelliseen eikä siten ylitä sitä, mikä tarvitaan tähän tarkoitukseen. (4) Sisämarkkinoiden toteuttamista varten direktiivin 96/53/EY soveltamisala olisi laajennettava koskemaan kansallista liikennettä niiden asioiden osalta, joilla on merkittävä vaikutus kilpailuedellytyksiin liikenteen alalla ja erityisesti tämä koskee matkustajien kuljettamiseen tarkoitettujen ajoneuvojen suurinta sallittua pituutta ja leveyttä. (5) Liikenneturvallisuuden takia linja-autojen olisi täytettävä vaatimukset ohjattavuudesta. (6) Linja-autoilla, jotka on otettu käyttöön ennen tämän direktiivin saattamista osaksi kansallista lainsäädäntöä ja joiden mitat eivät ole tässä direktiivissä vahvistettujen mittojen mukaisia johtuen eroavuuksista aikaisemmin annetuissa kansallisissa säännöksissä ja kansallisella tasolla käytetyissä mittausmenetelmissä, saa siirtymäkauden ajan tarjota liikennepalveluja siinä jäsenvaltiossa, jossa ajoneuvo on rekisteröity tai otettu käyttöön. (7) Sen vuoksi olisi muutettava direktiiviä 96/53/EY, OVAT ANTANEET TÄMÄN DIREKTIIVIN: 1 artikla Muutetaan direktiivi 96/53/EY seuraavasti: 1. Korvataan 3 artiklan 1 kohdan toinen luetelmakohta seuraavasti: "- ajoneuvon mittoja koskevin perustein toisessa jäsenvaltiossa rekisteröidyn tai käyttöön otetun ajoneuvon käyttöä kuljetukseen alueellaan kansallisessa liikenteessä," 2. Muutetaan 4 artiklan seuraavasti: a) Korvataan 1 ja 2 kohta seuraavasti: "1. Jäsenvaltiot eivät saa sallia alueellaan tavanomaista liikennettä ajoneuvoilla tai ajoneuvoyhdistelmillä, jotka eivät täytä liitteessä I olevassa 1.1, 1.2, 1.4, 1.4 a, 1.5, 1.5 a, 1.6, 1.7, 1.8, 4.2 ja 4.4 kohdassa mainittuja vaatimuksia. 2. Jäsenvaltiot voivat kuitenkin sallia alueellaan liikenteen sellaisilla ajoneuvoilla tai ajoneuvoyhdistelmillä, jotka eivät täytä liitteessä I olevassa 1.3, 2, 3, 4.1 ja 4.3 kohdassa mainittuja vaatimuksia." b) Lisätään 7 kohta seuraavasti: "7. Jäsenvaltiot voivat sallia ennen direktiivin saattamista osaksi kansallista lainsäädäntöä rekisteröityjen tai käyttöönotettujen linja-autojen, joiden mitat ylittävät liitteessä I olevassa 1.1, 1.2, 1.5 ja 1.5 a kohdassa vahvistetut vaatimukset, liikkumisen alueellaan 31 päivään joulukuuta 2009 asti." 3. Muutetaan liite I seuraavasti: a) Muutetaan 1.1 kohta seuraavasti: i) Korvataan ensimmäinen luetelmakohta seuraavasti: "- moottoriajoneuvo, ei linja-auto 12,00 m" ii) Lisätään kuudes, seitsemäs ja kahdeksas luetelmakohta seuraavasti: "- Kaksiakselinen linja-auto 12,00 m - Vähintään kolmiakselinen linja-auto 15,00 m - Linja-auton ja perävaunun yhdistelmä 18,75 m" b) Lisätään 1.4 a ja 1.5 a kohta seuraavasti: "1.4 a Jos linja-autoon on kiinnitetty irrotettava varuste, esimerkiksi suksilaatikko, linja-auton ja siihen kiinnitetyn varusteen yhteenlaskettu pituus saa olla enintään 15 metriä." "1.5 a Linja-autoja koskevat lisävaatimukset Kun linja-auto on paikallaan ja sen ohjattavat pyörät on suunnattu niin, että auton alkaessa liikkua sen uloin etukohta piirtää ympyräviivaa, jonka säde on 12,50 metriä, merkitään ajoneuvon ympyrästä ulospäin olevan kyljen pystysuora tangenttitaso piirtämällä maahan viiva. Jos kyseessä on nivellinja-auto, molemmat jäykät osat on asetettava tason suuntaisesti. Kun ajoneuvo liikkuu eteenpäin jompaan kumpaan suuntaan ympyräalueessa, jonka säde on 12,50 metriä, se ei saa miltään osin siirtyä tämän pystysuoran tason ulkopuolelle enempää kuin 0,8 metriä, kun kyseessä on enintään 12 metriä pitkä jäykkä linja-auto, eikä enempää kuin 1,2 metriä, kun kyseessä on yli 12 metriä pitkä jäykkä linja-auto tai nivellinja-auto." 2 artikla 1. Jäsenvaltioiden on saatettava tämän direktiivin noudattamisen edellyttämät lait, asetukset ja hallinnolliset määräykset voimaan viimeistään 31 päivänä tammi- kuuta 2000. Niiden on ilmoitettava tästä komissiolle viipymättä. Näissä jäsenvaltioiden antamissa säädöksissä on viitattava tähän direktiiviin tai niitä virallisesti julkaistaessa niihin on liitettävä viittaus tähän direktiiviin. Jäsenvaltioiden on säädettävä siitä, miten viittaukset tehdään. 2. Jäsenvaltioiden on toimitettava tässä direktiivissä tarkoitetuista kysymyksistä antamansa kansalliset säännökset kirjallisina komissiolle. 3 artikla Tämä direktiivi tulee voimaan kahdentenakymmenentenä päivänä sen jälkeen, kun se on julkaistu Euroopan yhteisöjen virallisessa lehdessä. 4 artikla Tämä direktiivi on osoitettu kaikille jäsenvaltioille. Tehty Brysselissä Euroopan parlamentin puolesta Neuvoston puolesta Puhemies Puheenjohtaja VAIKUTUSTEN ARVIOINTI EHDOTUKSEN VAIKUTUS YRITYSTOIMINTAAN JA ERITYISESTI PIENIIN JA KESKISUURIIN YRITYKSIIN (PK-YRITYKSET) Ehdotuksen nimi Euroopan parlamentin ja neuvoston direktiivi tiettyjen yhteisössä liikkuvien tieliikenteen ajoneuvojen suurimmista kansallisessa ja kansainvälisessä liikenteessä sallituista mitoista ja suurimmista kansainvälisessä liikenteessä sallituista painoista annetun direktiivin 96/53/EY muuttamisesta. Asiakirjan viitenumero 1280 Ehdotus 1. Miksi yhteisön lainsäädäntö on tarpeen tällä alalla ja mitkä ovat sen päätavoitteet, kun otetaan huomioon toissijaisuusperiaate- Tällä ehdotuksella pyritään yhdenmukaistamaan linja-autojen suurinta sallittua pituutta koskevat vaatimukset koko yhteisön alueella. Ehdotus on sopusoinnussa yhtenäismarkkinoiden luomista koskevan tavoitteen kanssa, sillä tuloksena ovat yhtenäiset säännöt, joita sovelletaan linja-autoihin koko unionin alueella. Vastaavia sääntöjä sovelletaan jo nyt kuorma-autoihin, ja ehdotuksella pyritään siis laajentamaan kyseisen direktiivin soveltamisalaa. Ehdotuksen mukaan jäykkien linja-autojen yhdenmukaistettu suurin sallittu pituus on 15 metriä ja suurin sallittu leveys 2,55 metriä. Lisäksi asetetaan joitakin vaatimuksia liikenneominaisuuksien suhteen. Niin ikään asetetaan lakisääteinen raja linja-auton ja perävaunun yhdistelmien pituudelle sekä linja-auton ja siihen kiinnitetyn suksilaatikon yhteispituudelle. Vaikutukset yritystoimintaan 2. Mitä yrityksiä ehdotus koskee- Ehdotus vaikuttaa linja-autojen valmistajiin ja linja-autoliikenteen harjoittajiin kaikissa jäsenvaltioissa. Linja-autojen valmistajat ovat lähinnä pieniä ja keskisuuria yrityksiä, mutta lisäksi alalla toimii myös kansainvälisten autoja valmistavien yritysten tytäryhtiöitä. Linja-autoliikenteen harjoittajiin kuuluu kaikenkokoisia yrityksiä, ja mukana on myös monia pieniä yrityksiä. Nykyisin kahdeksan jäsenvaltiota sallii liikenteessä 15 metriä pitkät linja-autot, kuudessa jäsenvaltiossa raja on 12 metriä ja yhdessä jäsenvaltiossa 13,7 metriä. 3. Mitä yritysten on tehtävä noudattaakseen ehdotusta- Ehdotus turvaa sen, että kaikkia rekisteröityjä linja-autoja saa käyttää liikenteessä. Yritysten on kuitenkin huolehdittava siitä, että niiden linja-autot täyttävät direktiivissä säädetyt suurimpia sallittuja mittoja koskevat vaatimukset, jos ne haluavat, että niiden autot voivat liikkua vapaasti koko yhteisön alueella. Linja-autot, jotka eivät täytä direktiivin vaatimuksia, voivat tietyn ajan liikkua edelleen asianomaisen maan rajojen sisällä "isoisien oikeudet"-periaatteen mukaisesti. 4. Mitkä ovat ehdotuksen todennäköiset talousvaikutukset- Ehdotuksen taloudellisia vaikutuksia on tarkasteltava linja-autojen valmistajien ja linja-autoliikenteen harjoittajien osalta erikseen. Uusien sääntöjen ansiosta linja-autojen valmistajat voivat kokonaisuudessaan standardoida sisämarkkinoille suunnatun tuotevalikoimansa. Useimmat valmistajat, joiden tuotevalikoimaan 15 metrin pituiset linja-autot jo nyt kuuluvat, saavat mahdollisuuden myydä niitä kaikkiin 15 jäsenvaltioon. Ne valmistajat, jotka eivät vielä valmista 15 metrin pituisia linja-autoja, voivat mukauttaa tuotevalikoimaansa verraten helposti, koska linja-autot valmistetaan tavallisesti yksittäiskappaleina asiakkaiden tarpeiden mukaisiksi eikä sarjatyönä. Tässä mielessä pienten ja keskisuurten yritysten on helppo sopeutua muutokseen. Suurimpia sallittuja mittoja koskevien vaatimusten yhdenmukaistaminen takaa myös sen, että linja-autoliikenteen harjoittajat voivat liikkua vapaasti koko yhteisön alueella ja harjoittaa lisäksi kabotaasi-liikennettä, kun toimintaedellytykset avoneuvojen osalta ovat yhtäläiset. Tämän säädöksen valmisteluvaiheessa komissio antoi neuvostolle kertomuksen KOM(97) 499, jossa se tarkasteli, minkälaisia taloudellisia vaikutuksia aiheutuisi, jos 15 metrin pituiset linja-autot sallittaisiin koko unionin alueella. Hämmästyttävää oli, että kaikki liikenteenharjoittajien ja valmistajien edustajat pitävät tällaista ehdotusta hyvänä eikä kukaan katsonut sen aiheuttavan ongelmia pienille liikenteenharjoittajille tai pienille valmistajille. Tässä yhteydessä on syytä todeta, ettei pitkien (15 m) linja-autojen odoteta yleistyvän merkittävästi yhteisössä, vaan niiden markkinat jäänevät pieniksi. Niinpä pieniä linja-autoja käyttävät liikenteenharjoittajat ja niiden valmistajat voivat mainiosti toimia rinnakkain 15 metrin pituisiin linja-autoihin erikoistuvien kanssa. 5. Sisältyykö ehdotukseen toimenpiteitä, joissa pyritään ottamaan huomioon pienten ja keskisuurten yritysten erityistarpeet (muihin ryhmiin verrattuna lievemmät tai erilaiset vaatimukset tms.)- Erityisesti pieniä ja keskisuuria yrityksiä koskevia toimenpiteitä ei ehdoteta. Suurin osa linja-autoliikenteen harjoittajista ja linja-autojen valmistajista kuuluu kuitenkin tähän ryhmään, ja ainakaan tähän mennessä komissio ei ole saanut tietoa siitä, että nämä yritykset suhtautuisivat ehdotukseen kielteisesti. Kuuleminen 6. Luettelo ehdotuksen valmistelussa kuulluista ja niiden esittämien kantojen pääpiirteet Kuten kohdassa 4 todetaan, tämä ehdotus on jatkoa komission neuvostolle antamalle 15 metrin pituisia linja-autoja koskevalle kertomukselle. Tätä asiakirjaa varten komissio kuuli laajalti sekä linja-autojen valmistajia että linja-autoliikenteen harjoittajien edustajia. Kaikki suhtautuivat myönteisesti ehdotuksen sisällön mukaisesti annettavaan säädökseen. Asiasta on myös keskusteltu jäsenvaltioiden asiantuntijoiden muodostamassa työryhmässä.